บาทเปิด 30.03 บาทต่อดอลลาร์ ทรงตัว
เงินบาทเปิดตลาด 30.03 บาทต่อดอลลาร์ แนวโน้มแกว่งในกรอบ 29.95-30.10บาทต่อดอลลาร์ ธุรกรรมเบาบางช่วงวันหยุด
25 ธ.ค. 2563

นักบริหารเงินจากธนาคารกรุงศรีอยุธยา เปิดเผยว่า เงินบาทเปิดตลาดเช้านี้อยู่ที่ 30.03 บาท/ดอลลาร์ แข็งค่าเล็กน้อย จากปิดตลาดเย็นวานนี้ที่ระดับ 30.05 บาท/ดอลลาร์ แต่มีแนวโน้มทรงตัวเนื่องจากมีธุรกรรมเบาบางเพราะตลาดต่างประเทศหลายแห่งปิดทำการ ขณะที่ดอลลาร์ทรงตัวเมื่อเทียบกับสกุลเงินหลัก
"บาทแข็งค่าจากเย็นวานนี้เล็กน้อย แต่ทรงตัวนิ่งๆ เมื่อวานบาทกลับมาแข็งค่าเร็วมากหลังไม่มีประกาศล็อคดาวน์" นักบริหารเงิน กล่าว
ปัจจัยที่มีผลต่อตลาดวันนี้เป็นเรื่องความคืบหน้าการเจรจาการค้าระหว่างสหราชอาณาจักรกับสหภาพยุโรปหลัง Brexit ที่สามารถตกลงกันได้แล้ว แต่อาจไม่มีผลมากนักเพราะเป็นไปตามตลาดคาดการณ์ไว้ ส่วนปัจจัยในประเทศเป็นเรื่องสถานการณ์โควิด-19หลังรัฐบาลปรับแนวคิดในการแก้ปัญหาที่จะไม่ส่งผลให้เกิดปัญหาเศรษฐกิจหยุดชะงัก
นักบริหารเงิน ประเมินกรอบการเคลื่อนไหวของเงินบาทในวันนี้ไว้ที่ 29.95-30.10 บาท/ดอลลาร์